Kompetansesenteret for fri programvare, Friprog, har vært i hardt vær flere ganger. Sist for to år siden ble senteret reddet i omtrent siste liten, der det ble funnet penger til organisasjonen i statsbudsjettet for 2013.

I år er situasjonen dramatisk annerledes, og Friprog-senteret er nå strøket fra statsbudsjettet for 2015.

Digi.no ringte en tydelig preget direktør Morten Amundsen, som forholdt seg relativt ordknapp:

– Jeg har én kommentar - jeg er sjokkert og veldig overrasket. Vi må nå se hvilken vei vi skal ta fremover. Vi skal gjøre det sammen med styret så fort som mulig, sier Amundsen til digi.no.

Hva betyr det for friprog-miljøet i Norge?

– Som sagt, jeg er passelig sjokkert, vi må nå finne ut veien videre, er alt Amundsen velger å si i denne omgang.

Direktør for næringsutvikling Fredrik Syversen i IKT-Norge melder dette i en epost angående strupingen av Friprog-senteret:

– Vi registerer at Friprogsenteret er strøket fra budsjettet. Senterets arbeidet har vært viktig for å se på alternative forretningsmodeller i det offentlige programvaremarkedet. Vi ser dette i sammenheng med at det også er gjort en god jobb med å etablere forståelse for dette i markedet.

– Som en av eierne er vi nå mest opptatt av å ta vare på den kompetansen som de ansatte besitter og forventer at departmentet også ser denne verdien. Det kan være natulig å vurdere om Difi og/eller KommIT kan ha nytte av den kompetansen senteret besitter.

Les også: